သင့်တော်သော ဝန်ထမ်များနှင့် စေတနာ့ဝန်ထမ်းများအား ရွေးချယ်ခြင်း၊ ကြီးကြပ်ခြင်းနှင့် လေ့ကျင့်ခြင်းအတွက် လက်တွေ့လမ်းညွှန်

| **စိတ်ချရ‌သော ဝန်ထမ်းများနှင့် စေတနာ့ဝန်ထမ်းများကို ရွေးချယ်ခြင်း** | **လက်တွေ့အကြံပြုချက်များ** | **ရလဒ်ကောင်းများ** |
| --- | --- | --- |
| အလုပ်တာဝန်အရ ကလေးများကို တိုက်ရိုက်သော်လည်းကောင်း သို့မဟုတ် သွယ်ဝိုက်၍သော်လည်းကောင်း တွေ့ဆုံခြင်း ရှိမရှိ သို့မဟုတ် ကလေးများနှင့် မိသားစုများ၏ ထိခိုက်လွယ်သော အကြောင်းအရာ ရယူခြင်း ရှိမရှိ ဆုံးဖြတ်ပါ | အလုပ်တာဝန်အရ ကလေးများနှင့်တွေ့ဆုံခြင်းပုံစံနှင့် ကလေးတစ်ဦးချင်း၏အကြောင်းအရာ ရယူခြင်းအမျိုးအစားကို စိစစ်ခြင်းအား အောက်ပါအချက်များအရ ဆုံးဖြတ်ပါမည်-   * အလုပ်တာဝန်သည် ဥပဒေနှင့်အညီ ကလေးနှင့်ပတ်သက်သည့်ပြစ်မှု ကင်းရှင်းကြောင်း လက်မှတ် (Working with Children Check) ရှိရန် သို့မဟုတ် ကလေးများအပေါ် အန္တရာယ်ကျရောက်မှု နည်းစေရန်အတွက် ကလေးနှင့်ပတ်သက်သည့်ပြစ်မှု ကင်းရှင်းကြောင်း လက်မှတ် (Working with Children Check) ရှိရန် လိုမလို * အခြား စုံစမ်းခြင်းနှင့် စစ်ဆေးခြင်း လိုမလို * အလုပ်တာဝန်အရ လိုအပ်သော သင်တန်းအမျိုးအစားနှင့် ကြီးကြပ်မှုအဆင့် | အလုပ်တာဝန်အရ သင့်တော်သော နောက်ကြောင်း စစ်ဆေးမှုများ၊ သင်တန်းနှင့် ကြီးကြပ်မှုများ ချမှတ်ထားပါသည်။ |
| တာဝန်ဝတ္တရားဖော်ပြချက် သို့မဟုတ် အလုပ်တာဝန်ဖော်ပြချက် ရေးဆွဲပါ | တာဝန်ဝတ္တရားဖော်ပြချက် သို့မဟုတ် အလုပ်တာဝန်ဖော်ပြချက်သည် ရာထူး၏ အခန်းကဏ္ဍ၊ တာဝန်များနှင့် လုပ်ဆောင်ရမည်များကို ရှင်းလင်းထားပြီး အစီရင်ခံရမည့် အချက်များကို ဖော်ပြထားသည်။  ရာထူးအရ Working with Children Check လက်မှတ်၊ အတတ်ပညာရှင် မှတ်ပုံတင်ခြင်းသို့မဟုတ် ပညာအရည်အချင်း လိုမလို ဆုံးဖြတ်ပါ။ | အသင့်တော်ဆုံး ဝန်ထမ်းများ သို့မဟုတ် စေတနာ့ဝန်ထမ်းများကို ခန့်ထားခြင်း |
| အဓိက ရွေးချယ်ခြင်းစံနှုန်းများကို သတ်မှတ်ပါ | ရွေးချယ်ခြင်းဆိုင်ရာ သတ်မှတ်ချက်များအားဖြင့် တာဝန်ဝတ္တရားဖော်ပြချက်တွင် ဖော်ပြထားသော တာဝန်များနှင့် အလုပ်များကို ထမ်းဆောင်ရန် လိုအပ်သည့် အဓိက ကျွမ်းကျင်မှုများ၊ ပင်ကိုယ်အရည်အချင်းများနှင့် အတွေ့အကြုံများကို ဖော်ထုတ်ရာတွင် အထောက်အကူပြုပါသည်။ | အကယ်၍ သင့်အနေဖြင့် လိုအပ်သည်ကို ကြိုတင်စဉ်းစားထားလျှင် တာဝန်အရ သင့်တော်သူကို ရွေးချယ်ခြင်းသည် ပိုမိုလွယ်ကူပါလိမ့်မည်။ |
| အလုပ်ရာထူးကို ကြော်ငြာပါ | သင်သည် ကလေး ဘေးကင်းရေးနှင့် ကျန်းမာပျော်ရွင်ရေးမူဝါဒကျင့်သုံးသော ကလေးဘေးကင်းလုံခြုံသည့်အဖွဲ့အစည်းတစ်ခုဖြစ်ကြောင်း တိုးမြှင့်ကြော်ငြာပါ။ | ကလေးဘေးကင်းရေးမှာ သင့်အဖွဲ့အစည်း၏ အလေ့အထအဖြစ် တည်ရှိနေကြောင်း သေချာစေပြီး၊ ဤအဖွဲ့အစည်းကဲ့သို့ အလားတူစံထားသည့်သူများအား ဆွဲဆောင်ရန် အတွက် သင့်အား အထောက်အကူပြုပါသည်။ |
| အလုပ်လျှောက်သူများကို လူတွေ့မေးမြန်းပါ | အလုပ်လျှောက်သူ၏ ကလေးများနှင့်လုပ်ကိုင်ရန် စိတ်ဝင်စားမှုအကြောင်း မေးမြန်းပါ။  အောက်ပါတို့နှင့် စပ်လျဉ်း၍ လျှောက်ထားသူ၏ ဘဝအတွေ့အကြုံနှင့် အောက်ပါတို့ နားလည်မှုအကြောင်းကို မေးမြန်းပါ-   * ကလေးများ၏ ရုပ်ပိုင်းနှင့် စိတ်ခံစားမှုဆိုင်ရာ လိုအပ်ချက်များ * အတတ်ပညာရှင်ဆိုင်ရာ စောင့်ထိန်းရမည့် ကျင့်ဝတ်နယ်နိမိတ်များ * ကလေးများ၏ အခွင့်အရေးများ   အလုပ်လျှောက်သူ၏ စံနှုန်းများနှင့် ၎င်းတို့အနေဖြင့် ကလေးဘေးကင်းရေးနှင့် ကျန်းမာပျော်ရွင်ရေးအပြင် ကလေး မတော်မတရားပြုကျင့်မှုနှင့် ထိခိုက်နစ်နာမှု ဟန့်တားပေးရေးအတွက် တာဝန်ယူမှု ရှိမရှိ စူးစမ်းပါ။  ကလေးများနှင့်မိသားစုအားလုံးအတွက် အဘိုရင်ဂျင်းတိုင်းရင်းလူမျိုး ယဥ်ကျေးမှုဆိုင်ရာ လုံခြုံမှုနှင့် ပါဝင်ပူးပေါင်းမှု အလေ့အကျင့်များအပေါ် လျှောက်ထားသူ၏ ခံယူချက်အမြင်ကို ဆွေးနွေးပါ။  **အသုံးဝင်သည့် မေးခွန်းများ-**   * ကလေးလူငယ်များနှင့် လုပ်ကိုင်ခဲ့သော သို့မဟုတ် ကလေးလူငယ်များအတွက် လုပ်ကိုင်သည့်အဖွဲ့အစည်းများနှင့် လုပ်ကိုင်ခဲ့သော သင့်အတွေ့အကြုံများကို (ရှိပါက) တင်ပြပါ။ ၎င်းမှာ (အားကစား နည်းပြကဲ့သို့ စေတနာ့ဝန်ထမ်းလုပ်ခြင်း အပါအဝင်) အလုပ်နှင့် ကိုယ်ပိုင်အချိန်မှ အတွေ့အကြုံများ ဖြစ်နိုင်သည်။ * လူကြီးနှင့် ကလေး သို့မဟုတ် လူငယ်အကြား အပြုအမူများမှ သင့်တော်သည် နှင့် မသင့်တော်ပါဟု သင်ယူဆသော နမူနာများကို ပြောပြပါ။ * အကယ်၍ လုပ်ဖော်ကိုင်ဖက်တစ်ဦးက ကလေးတစ်ယောက်အား မသင့်တော်စွာ ဆက်ဆံနေသည်ဟု သင် ထင်မြင်ပါက သင် ဘာလုပ်မည်နည်း။ * ကလေးများနှင့် လူငယ်များအပေါ် သင်၏ ဆက်ဆံပုံကို သင် မည်သို့ဖော်ပြမည်နည်း။   ရွေးချယ်ရေးအဖွဲ့တွင် တစ်ဦးထက် ပို၍ထားရှိပေးပါ သို့မှသာ သင့်အနေဖြင့် အလုပ်လျှောက်သူများအပေါ် သဘောထားအမြင်များနှင့်ပတ်သက်၍ သင် ဆွေးနွေးနိုင်ပါသည်။ ကျားမ ရောနှောထားသကဲ့သို့ အသွင်အမျိုးမျိုး၊ ဘဝအမျိုးမျိုးမှ လူများကို ရွေးချယ်ရေးအဖွဲ့တွင် ဖြစ်နိုင်ပါက ရောနှောထားပါ။ လူငယ်တစ်ဦးကို ရွေးချယ်ရေးအဖွဲ့တွင် ထည့်သွင်းထားခြင်းသည် မတူညီသောအမြင်မျိုး ရရှိရန် အထောက်အကူပြုနိုင်ပါသည်။  မည်သူ့ကို သင် အလုပ်ခန့်ရန် မသေချာပါက သို့မဟုတ် အလုပ်လျှောက်သူနှင့်ပတ်သက်၍ သံသယအချို့ ရှိပါက ဒုတိယ လူတွေ့မေးမြန်းပွဲ လုပ်ဆောင်ပါ။ ပိုမိုစကားအပြန်အလှန် ပြောဆိုခြင်းနှင့် ထင်မြင်ယူဆချက်များ ဖလှယ်နိုင်ခြင်းအားဖြင့် သင် ဒုတိယ လူတွေ့မေးမြန်းပွဲတွင် ပို၍ ရင်းနှီးစွာ ဆွေးနွေးလိုချင်မည်၊ သို့မှသာ ထိုသူအား ပိုမိုသိကျွမ်းနိုင်မည်ဖြစ်သည်။ | အလုပ်လျှောက်သူ၏ ကျွမ်းကျင်မှုများနှင့် သင့်တော်မှုကို စိစစ်ရန် သင့်တော်သည့် အခွင့်ရေး ရရှိစေမည့်အပြင် မျှတသောလုပ်ငန်းစဉ်တစ်ရပ်။ |
| ထောက်ခံသူ အနည်းဆုံး နှစ်ဦးနှင့် စစ်ဆေးခြင်း လုပ်ပါ | ထောက်ခံသူ အနည်းဆုံး နှစ်ဦးနှင့် စစ်ဆေးသင့်သည်။ ထောက်ခံစာကို အသိအမှတ် မပြုပါနှင့်။ ထောက်ခံသူနှင့် အမြဲတမ်း စကားပြောသင့်ပါသည်။  အလုပ်လျှောက်သူ၏ လက်ရှိ သို့မဟုတ် များမကြာမီက အလုပ်မှ ထောက်ခံသူ အနည်းဆုံးတစ်ဦး တောင်းပါ။  ထောက်ခံသူများအနေဖြင့် အလုပ်လျှောက်သူ၏ ကလေးများနှင့် လုပ်ကိုင်ပုံကို ကိုယ်တိုင်သိထားရန် လိုအပ်သည်။  **အသုံးဝင်သည့် မေးခွန်းများ-**   * ကလေးများနှင့် ဆက်ဆံခဲ့သည့် ထိုလူကို သင် စူးစမ်းစောင့်ကြည့်မိခဲ့ပါသလား။ ထိုလူ ကလေးများနှင့် ဆက်ဆံနေပုံနှင့် ဆက်နွယ်နေပုံများကို သင် ဖော်ပြနိုင်ပါသလား။ * သင် ဤအလုပ်လျှောက်သူကို အလုပ်ပြန်ခန့်နိုင်ပါသလား။ * ဤအလုပ်လျှောက်သူက ကလေးများနှင့် တိုက်ရိုက်ဆက်ဆံလုပ်ကိုင်သည်ကို သင့်အနေဖြင့် စိုးရိမ်မှု တစ်ခုခု ရှိပါသလား။ * အလုပ်လျှောက်သူအနေဖြင့် တစ်ခါတစ်ရံတွင် ကလေးများနှင့်သာ ရှိနေနိုင်သည်ကို သိနေခြင်းအတွက် သင် စိတ်ချပါသလား။ * ကလေးတစ်ယောက်၏ ကိုယ်တွယ်ရခက်ခဲသည့် အပြုအမူကို အလုပ်လျှောက်သူက ဖြေရှင်းပေးနေသည်ကို သင် သတိပြုမိခဲ့သည့် နမူနာတစ်ခု ကျွန်တော်တို့အား ပြောပြနိုင်ပါသလား။ * အဖွဲ့အစည်း၏ ကျင့်ဝတ် စောင့်ထိန်းခြင်းနှင့်ပတ်သက်ပြီး ထိုသူ သို့မဟုတ် စိုးရိမ်မှုအပေါ် စည်းကမ်းဆိုင်ရာ အရေးယူမှုတစ်ရပ်ရပ် ရှိခဲ့ပါသလား။ | အလုပ်လျှောက်သူ၏အကြောင်း စုဆောင်းထားခြင်းသည် အလုပ်လျှောက်သူ၏ သင့်တော်မှုနှင့်ပတ်သက်၍ အသိရှိရှိ ဆုံးဖြတ်ချက်များ ချမှတ်ရာတွင် သင့်အား အထောက်အကူပြုပါသည်။ |
| ဝန်ထမ်းများနှင့် စေတနာ့ဝန်ထမ်းများအား လုပ်ငန်းခွင်သင်တန်း၊ ကြီးကြပ်မှု၊ ပံ့ပိုးမှုနှင့် စောင့်ကြပ်ကြည့်ရှုမှု ဆောင်ရွက်ပေးပါ | ဝန်ထမ်းသစ်များနှင့် စေတနာ့ဝန်ထမ်းသစ်များကို အဖွဲ့အစည်း၏ ကလေး ဘေးကင်းရေးနှင့် ကျန်းမာပျော်ရွှင်ရေး မူဝါဒ၊ ကျင့်ဝတ်နှင့် ဆက်နွှယ်နေသည့် မူဝါဒများနှင့် လုပ်ထုံးလုပ်နည်းများနှင့် အသားကျအောင် လုပ်ပေးပါ။  အောက်ပါကိစ္စများနှင့် စပ်လျဉ်း၍ စဉ်ဆက်မပြတ် လေ့ကျင့်ပေးပါ-   * ကလေး မတော်မတရားပြုကျင့်မှုနှင့် ထိခိုက်နစ်နာမှုတို့၏ လက္ခဏာများ ဖော်ထုတ်ခြင်းနှင့် ဖြေရှင်းခြင်း * ကလေး ထိခိုက်နစ်နာမှုအကြောင်း ဖော်ထုတ်ပြောလာသော တစ်ဦးတစ်ယောက်အား ပံ့ပိုးပေးခြင်း * ကလေး မတော်မတရားပြုကျင့်မှုနှင့် ထိခိုက်နစ်နာမှုတို့၏ အန္တရာယ်များကို စိစစ်ခြင်းနှင့် ကွတ်ကဲထိန်းချုပ်ခြင်း * ကလေးများ၏ လုပ်ပိုင်ခွင့်နှင့် ပါဝင်လုပ်ဆောင်ခြင်း * မှတ်တမ်း ထိန်းသိမ်းခြင်းနှင့် အချက်အလက်ဝေမျှခြင်း * ကလေး ဘေးကင်းရေးဆိုင်ရာ သတင်းပို့ခြင်းနှင့် တုံ့ပြန်ဖြေရှင်းပေးရန် တာဝန်များ * ယဥ်ကျေးမှု လုံခြုံရေးနှင့် ပူးပေါင်းပါဝင်ရေးဆိုင်ရာ အလေ့အထများ။   ဝန်ထမ်းများနှင့် စေတနာ့ဝန်ထမ်းများအား စဉ်ဆက်မပြတ် ကြီးကြပ်မှုနှင့် စီမံခန့်ခွဲမှုတွင် ကလေး ဘေးကင်းရေးနှင့် ကျန်းမာပျော်ရွှင်ရေးအပေါ် အလေးထားဆောင်ရွက်မှု ပါဝင်ရမည်။ ၎င်းကို ပုံမှန်အားဖြင့် ဝန်ထမ်းကြီးကြပ်ရေး၊ ကျွမ်းကျင်မှုဖွံ့ဖြိုးမှုအစီအစဉ်များနှင့် ဝန်ထမ်းရေးရာဆွေးနွေးပွဲများနှင့် အစည်းအဝေးများမှတစ်ဆင့် ဆောင်ရွက်နိုင်သည်။  အကယ်၍ ဝန်ထမ်း သို့မဟုတ် စေတနာ့ဝန်ထမ်း တစ်ဦးဦးက အဖွဲ့အစည်း၏ ကလေးဘေးကင်းရေးနှင့် ကျန်းမာပျော်ရွှင်ရေး ကျင့်ဝတ်ကို မလိုက်နာပါက အရေးယူရမည်ဖြစ်သည်၊ အဆိုပါ ဝန်ထမ်း သို့မဟုတ် စေတနာ့ဝန်ထမ်းအား အဆိုပါကိစ္စကို တင်ပြခြင်းနှင့် ၎င်းက အပြုအမူ ပြောင်းလဲလိုက်သည်ကို စစ်ဆေးခြင်းတို့အပါအဝင်ဖြစ်သည်။ | ဝန်ထမ်းများနှင့် စေတနာ့ဝန်ထမ်းများသည် ကလေးများ၏ ဘေးကင်းရေး ထိန်းသိမ်းပုံ၊ ထိခိုက်နစ်နာမှု ဟန့်တားပုံနှင့် ထိခိုက်မှု အနည်းဆုံးဖြစ်အောင်လုပ်ဆောင်ပုံကို နားလည်ပြီး စိတ်ချလက်ချ အရေးတယူဆောင်ရွက်နိုင်သည်။ |